b'\n_START_ARTICLE_\nInternational Harvester L-sarja\n_START_SECTION_\nL-sarjan kevyet ja keskiraskaat nokkamallit\n_START_PARAGRAPH_\nYhdysvaltain merkitt\xc3\xa4vist\xc3\xa4 ajoneuvojen valmistajista International Harvester esitteli autoissaan viimeisen\xc3\xa4 uuden, sodan j\xc3\xa4lkeen suunnitellun ohjaamonsa. KB-sarjan valmistuksen loppuessa vuonna 1949, sen pitk\xc3\xa4ll\xc3\xa4 keulalla varustettu kapea ohjaamo oli kilpailijoiden tuotteisiin verrattuna vanhanaikaisen n\xc3\xa4k\xc3\xb6inen. L-sarjan uusi ja tilavampi "Comfo-Vision"-ohjaamo, leve\xc3\xa4ll\xc3\xa4 keulalla ja pystyrivoitetulla maskilla tasasi puntit muiden valmistajien kanssa. L-sarjan kevyiden ja keskiraskaiden (light and medium-duty) mallien valikoima alkoi 1/2-tonnisesta L-110-sarjasta ja p\xc3\xa4\xc3\xa4ttyi kokonaispainoltaan 21 000 lbs (9,5 t) -luokan L-180-sarjaan. Lis\xc3\xa4ksi keskiraskaaseen sarjaan kuului vet\xc3\xa4v\xc3\xa4ll\xc3\xa4 teliakselilla varustettu LF-170 -sarja. Pienemmiss\xc3\xa4 L-110 \xe2\x80\x93 L-160 -sarjoissa vanha sivuventtiili-Green Diamond oli korvattu uudella, 220- tai 240-kuutiotuumaisella, OHV-Silver Diamond -moottorilla. L-170- ja L-180-mallien voimanl\xc3\xa4hteen\xc3\xa4 oli entisest\xc3\xa4 Blue Diamond -moottorista p\xc3\xa4ivitetty Super Blue Diamond 269.\n_START_SECTION_\nL-sarjan raskaat nokkamallit\n_START_PARAGRAPH_\nL-sarjan raskas mallisto oli muotoiltu eri tavalla kuin kevyt- ja keskiraskas mallisto. Raskaissa malleissa k\xc3\xa4ytettiin samaa ohjaamoa kuin keve\xc3\xa4mmiss\xc3\xa4, mutta keulan ilme oli jykev\xc3\xa4mpi. Maski oli kaksiosainen, muodostuen konepeiton jatkeena olevasta, kiinte\xc3\xa4st\xc3\xa4 pystyrivoitetusta osasta sek\xc3\xa4 leve\xc3\xa4mm\xc3\xa4st\xc3\xa4 vaakarivoitetusta alaosasta. Konepeitto oli saranoitu takareunastaan, ja sen sivupellit oli erikseen saranoitu yl\xc3\xa4osaan, jolloin ne voitiin poistaa moottorin j\xc3\xa4\xc3\xa4hdytyksen tehostamiseksi. Mallisto alkoi kokonaispainoluokan 30 000 lbs (13,6 t) LF-190 -mallista, raskaimpana versiona oli kokonaispainoluokan 45 000 lbs (20,4 t) LF-212. Kaikkien mallien voimanl\xc3\xa4hteen\xc3\xa4 oli OHV-Super Red Diamond-moottori. LF-190 -sarjalla se oli 154 bhp-hevosvoimainen (138 netto-hv), 406-kuutiotuumainen (6,65 l) versio, LF-210 -sarjalla 162 bhp-hevosvoimainen (146 netto-hv), 450-kuutiotuumainen (7,3 l) versio. _NEWLINE_Raskaimpana L-sarjan alasarjana oli LD-300 -sarja, johon kuuluivat kaksiakseliset, nokkamalliset Roadliner-rekkaveturit sek\xc3\xa4 Loadstar-kippiautot. Mallisto koostui kokonaispainoluokan 30 000 lbs (13,6 t) LD-305 rekkaveturista sek\xc3\xa4 kokonaispainoluokan 36 000 lbs (20,4 t) LD-304 -kippiautosta. Molempien mallien vakiomoottori oli 165 bhp-hevosvoimainen (156 netto-hv) 743-kuutiotuumainen (12 175 cm\xc2\xb3), vapaastihengitt\xc3\xa4v\xc3\xa4 Cummins HRB-600 -dieselmoottori. Vaihtoehtoisina moottoreina oli tarjolla useita eri tehoisia Cummins-dieseleit\xc3\xa4, mekaanisella ahtimella tai ilman. Optiomoottoreista voimakkain oli 300 bhp-hevosvoiman (283 netto-hv) mekaanisesti ahdettu Cummins NHRBS-600 diesel. Lis\xc3\xa4ksi optiolistalta pystyi valitsemaan bensiini- tai butaanik\xc3\xa4ytt\xc3\xb6iset Hall-Scott HS-400, -470 ja -480 -moottorit.\n_START_SECTION_\nCOE-mallit\n_START_PARAGRAPH_\nVuonna 1951 International Harvester toi markkinoille pystyhyttiset LC-160- ja LC-180 -sarjan rekkaveturit. N\xc3\xa4iss\xc3\xa4 Comfo-Vision-ohjaamo oli nostettu moottorin p\xc3\xa4\xc3\xa4lle. COE-mallien voimalinja oli yhtenev\xc3\xa4inen vastaavien nokkamallien kanssa.'